Soet tot in sy kleintoontjie! | Netwerk24
Soet tot in sy kleintoontjie!
Deur Engela Duvenage 03 Desember 2019 05:00
Dit is nie net bye wat ter sprake is wanneer dit by die bestuiwing van sommige soorte Suid-Afrikaanse bolplante kom nie. Akkedisse help ook.
Dr. Petra Wester, ’n Duitse navorser verbonde aan die Universiteit van KwaZulu-Natal, het beeldmateriaal van kameras wat sy in die Cederberge en Namakwaland gestel het, deeglik bestudeer. Daarop het sy gesien hoe ’n elegante gor­del­akkedis (Hemicordylus capensis) lekker lank lek aan ’n soort ramblom of botterkannetjie (Massonia grandiflora). Op sy beurt het ’n soort Namakwalandse geitjie (Rhoptropella ocellata) ’n soort pynappellelie of wildepynappelplant (Eucomis regia) geniet.
Akkedisse vreet ook nektar! Foto: Verskaf
Albei plante groei vlak teen die grond uit. Terwyl die reptiele hul mae volgemaak het, het stuifmeel op hul kop geland. Dít is dan weer gedra na die volgende blom wat die akkedisse in die oog gehad het.
Volgens Wester is dit die enigste gevalle van nektar­vretende akkedisse uit Afrika waarvan reptielkundiges tans bewus is. Die meeste ander voorbeelde van akkedisse wat ’n smaak vir nektar het, kom voor in Nieu-Seeland, die Brasiliaanse eilandgroep Fernando de Noronha, Madeira, Mauritius en die Kanariese Eilande. “Meestal vreet akkedisse insekte. Tog weet ons dat sommige van nektar hou en die vruggies van plante vreet, veral in tye wanneer insekte skaars is.”
Meer oor: Dr. Petra Wester | Bye | Heuningby
Slanghoekvallei verkwik die siel